Публикация на заявление за регистрация на наименование съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2021/C 283/05)

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1) в срок от три месеца от датата на нейното публикуване.

ЕДИНЕН ДОКУМЕНТ

„FERTŐD VIDÉKI SÁRGARÉPA“

ЕС №: PGI-HU-02493 – 8 март 2019

ЗНП ( ) ЗГУ (X)

1. Наименование/наименования [на ЗНП или ЗГУ]

„Fertőd vidéki sárgarépa“

2. Държава членка или трета държава

Унгария

3. Описание на селскостопанския продукт или храната

3.1. Вид продукт

Клас 1.6. Плодове, зеленчуци и зърнени храни, пресни или преработени

3.2. Описание на продукта, за който се отнася наименованието в точка 1

Защитеното географско указание „Fertőd vidéki sárgarépa“ се отнася до моркови, които се произвеждат чрез отглеждане на вида Daucus carota L. Използваните сортове са „Fertődi vörös“, както и морковите „Напа“ и „Наполи“ от тип „Нантски“.

При пускането им на пазара морковите „Fertőd vidéki sárgarépa“ са с цилиндрична/конична форма, с дължина 150—250 mm, диаметър между 15 и 40 mm и тегло между 50 и 150 g, без вторични корени или корени на върха. Тялото на корена е яркочервено, дълго и гладко, без никакви разклонения или пукнатини. Морковите „Fertőd vidéki sárgarépa“ се отличават с леко сладкия си вкус. Морковите „Fertőd vidéki sárgarépa“ се различават от другите моркови по това, че са по-червени и по-сладки, с наситен вкус, както и че са дълги, гладки и неразклонени.

Морковите „Fertőd vidéki sárgarépa“ имат следните химични показатели:

— съдържание на захар: най-малко 5 mg/100 g пресен продукт,

— съдържание на калций: най-малко 40 mg/100 g пресен продукт,

— съдържание на фосфор: най-малко 30 mg/100 g пресен продукт.

3.3. Фуражи (само за продукти от животински произход) и суровини (само за преработени продукти)

—

3.4. Специфични етапи на производството, които трябва да бъдат осъществени в определения географски район

Морковите „Fertőd vidéki sárgarépa“ се отглеждат и прибират в географския район, определен в точка 4.

3.5. Специфични правила за рязане, настъргване, опаковане и др. на продукта, за който се отнася регистрираното наименование

—

3.6. Специфични правила за етикетиране на продукта, за който се отнася регистрираното наименование

—

4. Кратко определение на географския район

Географският район се намира в област Дьор-Мошон-Шопрон в региона Западна Трансдунавия в Унгария, в административните граници на селата Hegykő и Fertőhomok, в район на север от главния път, минаващ през селата, и на юг от езерото Fertő.

5. Връзка с географския район

Връзката между продукта и географския район се основава на качеството на продукта.

Типът моркови, отглеждан край езерото Fertő, е добре познат и се радва на популярност от близо 200 години. Морковите „Fertőd vidéki sárgarépa“ се отличават от морковите, отглеждани в други райони на Унгария, по това, че са по-червени и по-сладки, с наситен вкус, както и че са дълги, гладки и неразклонени. Това се дължи на въздействието на почвата и на климата на езерото Fertő и на предпланините на Алпите. Откакто бяха предприети мерки за контрол на наводненията, рохкавата, дълбокослойна, свежа почва на сухото езерно дъно дава възможност на кореноплодните зеленчуци да развиват дълбоки, гладки корени без разклонения.

Покрайнините на селата Hegykő и Fertőhomok включват част от езерото Fertő; почвите в този район имат следните общи характеристики: хетерогенна, подобна на мозайка структура, почвен профил с наносни слоеве, много разнообразен механичен състав, високо съдържание на CaCO3, алкалност или в някои случаи — силна алкалност.

Почвите в басейна на езерото Fertő винаги са се образували от естествени водни движения. По-ниско разположените райони често се наводняват от водите на езерото Fertő, когато нивото на водата е високо или има постоянни северни ветрове, които донасят разтворени соли и суспендирани частици пясък, тиня и глина до наводнените райони. Поради това основните фактори, влияещи върху образуването на почвата в района, са отлагането на седименти и изравняването, образуването на ливадна почва, както и наслагването на соли и засоляването. Тези почви обикновено са със сивкав цвят и съдържат седимент и по-едър пясък, произхождащи от дъното на езерото. Те се обработват лесно и имат добър воден баланс, което ги прави подходящи за отглеждане на кореноплодни зеленчуци като морковите „Fertőd vidéki sárgarépa“.

По-високите стойности на калций и фосфор в корена на морковите са резултат от основните фактори, влияещи върху образуването на почвата в района на езерото Fertő, т.е. отлагането и изравняването на седиментите, образуването на ливадна почва, както и натрупването на соли и засоляването.

Местните климатични условия също са благоприятни за отглеждането на моркови „Fertőd vidéki sárgarépa“, тъй като този район е най-прохладната и влажна равнина в Унгария. Валежите са разпределени равномерно през целия вегетационен период, което е идеално за развитието на морковите „Fertőd vidéki sárgarépa“. Високото ниво на равномерна влажност, необходимо по време на покълването и формирането на тялото на морковите, се осигурява от годишните валежи в района, които са в количество 650—700 mm. Нивата на добив са добре балансирани благодарение на водното съдържание на почвата и на водната маса на огромното езеро Fertő, което се намира на разстояние около 1 200—1 500 m и осигурява необходимата влажност под влиянието на преобладаващите ветрове от север — северозапад.

Средната температура през януари е –2° C, през юли e +22° C, а средната годишна температура е около +10° C. По-ниските летни температури са подходящи за отглеждането на морковите „Fertőd vidéki sárgarépa“, тъй като те растат най-добре при температури около 16° C. Горещото време благоприятства растежа на листата, но пречи на образуването на корените. Освен това умерената топлина спомага за образуването на каротин, което придава на морковите „Fertőd vidéki sárgarépa“ по-червен цвят в нюанси, различими при органолептична оценка от цвета на морковите, отглеждани в други райони (Hanna Némethy Zoltánné Uzoni, 2001).

Районът се характеризира с обилно слънцегреене от пролетта до есента, с до 2 000 слънчеви часа годишно. По време на узряването големият брой слънчеви часове благоприятства образуването на захар, което придава на морковите сладкия им вкус.

Засяването се извършва според местния опит, като се правят лехи с височина 30 cm, на разстояние 75 cm една от друга. Върху лехата се засяват 25—30 посевни семена на метър и ред, на дълбочина 1—2 cm, като се използва двуредна система на засяване. Дълбочината на сеитбата оказва значително влияние върху равномерното поникване на растенията от почвата.

Техниките за засяване в лехи спомагат за образуване на гладки, неразклонени корени, както е показано от Hanna Némethy Zoltánné Uzoni в докторската ѝ дисертация (2001 г.).

Както средноплътната песъчливо-глинеста почва в района, така и неговият климат са идеални за производството на кореноплодни зеленчуци като морковите „Fertőd vidéki sárgarépa“. Техниката за засяване в лехи се предава от поколение на поколение вече около 150 години, което е ключът за успешното ѝ прилагане.

Морковите „Fertőd vidéki sárgarépa“ са добре познат, известен и търсен продукт сред потребителите. Значението им се подчертава в докторска дисертация, изготвена от Dénes Sándor в докторската програма на Университета в Печ през 2012 г., озаглавена „A gasztronómia szerepe Magyarország idegenforgalmi földrajzában“ [„Ролята на гастрономията на туристическата карта на Унгария“], в която той посочва морковите „Fertőd vidéki sárgarépa“ като една от типичните местни съставки за региона Западна Трансдунавия.

Препратка към публикуваната продуктова спецификация

(член 6, параграф 1, втора алинея от настоящия регламент)

https://gi.kormany.hu/foldrajzi-arujelzok

(1) OB L 343, 14.12.2012 г., стр. 1.